
Изменение и допълнение в Наредбата за реда за придобиване, стопанисване, управление и разпореждане с общинско имущество на община Опака, 
СЪОБЩЕНИЕ

Община Опака, предоставя на Вашето внимание Проект за изменение и допълнение в Наредбата за реда за придобиване, стопанисване, управление и разпореждане с общинско имущество на община Опака.

 На основание чл. 26, ал. 3 от Закона за нормативните актове и във връзка с чл. 77 от Административно-процесуалният кодекс, следва в 14-дневен срок от публикуването на настоящето съобщение да депозирате писмено предложения, мнения и препоръки по предложението за изменение и допълнение в Наредбата за реда за придобиване, стопанисване, управление и разпореждане с общинско имущество на община Опака, в стая №312 на третия етаж в сградата на Общината в рамките на работното време от 8.00 часа до 17.00 часа.
МОТИВИ
Към Проекта за изменение и допълнение на Наредбата за придобиване, стопанисване, управление, разпореждане с общинско имущество на Общински съвет - Опака 

С Наредбата за придобиване, стопанисване, управление, разпореждане с общинско имущество на Общински съвет – Опака, приета от Общински съвет – Опака с решение №221 по протокол №24 от 08.07.2005г. се определя реда за придобиване, управление и разпореждане с общинско имущество, имоти и вещи – общинска собственост. 

В глава седма от настоящата Наредба е предвиден реда за разпореждане с имоти и вещи – общинска собственост.


Учредяването на право на строеж върху имоти – частна общинска собственост, става след решение на Общинския съвет чрез публичен търг или публично оповестен конкурс и съобразно предвижданията на влязъл в сила подробен устройствен план. Правото на  строеж се учредява за едно бъдещо строителство, като обемът, в който същото следва да се реализира се определя към момента на учредяването – параметрите на бъдещите инвестиционни намерения, във връзка с учредяване правото на строеж се предопределя още при възникване на правоотношението.

Разпоредбите на чл.46 от Наредбата предвиждат недопустима промяна на параметрите на учреденото с решението на общинския съвет право на строеж в зависимост от архитектурния проект. В ал.1 се дава възможност кметът да учреди допълнително право на строеж, без да има решение на общинския съвет, в случаите, в които архитектурният проект предвижда до 50% по- голяма застроена площ от първоначално учреденото право на строеж. Това води до учредяване на допълнително по обем и размери право на строеж от кмета, с каквото правомощие той не разполага, съгласно чл.37, ал.1 от ЗОС. Когато надвишаването на застроената площ по архитектурен проект е над 50%, ал.2 на чл.45 от Наредбата изисква решение на общинския съвет, но без търг или конкурс, което също противоречи на чл.37, ал.1 и ал.4 от ЗОС. С ал.3 е уредена цената на допълнителното право на строеж по ал.1 и ал.2 на чл.46 от Наредбата.

В разпоредбата на чл.37 от ЗОС не е предвидена възможност за увеличаване на обема на учреденото вече право на строеж, чието придобиване е постигнато при проведен търг или конкурс. Следователно всяко изменение в параметрите на учреденото вече чрез търг или конкурс право на строеж влиза в противоречие с целта на закона.

Това несъответствие със законовите изисквания обуславя да бъдат отменени като незаконосъобразни разпоредбите на чл.46 от Наредбата.

За да бъде в съответствие със Закона за общинската собственост е необходимо ал.2 на чл.45 от Наредбата за придобиване, стопанисване, управление, разпореждане с общинско имущество на Общински съвет – Опака да бъде допълнена със следните изречения: ”или на обекти в друга сграда, които са собственост на лицето, в полза на което е учредено правото на строеж, или то да изгради за своя сметка друг обект за нуждите на общината. В тези случаи условията на търга или конкурса се одобряват от общинския съвет. Стойността на обектите, предоставяни в собственост на общината, не може да бъде по-малка от цената на правото на строеж или на съответната част от него”.
Причините, които налагат предлаганото изменение и допълнение на Наредбата за общинската собственост е постъпил Протест от Окръжна прокуратура гр. Търговище против разпоредбите на чл.46 от Наредбата. 
Целите, които се поставят с предлаганото изменение и допълнение на Наредба за общинската собственост, са привеждането й в съответствие с Закона за общинската собственост.

Проектът за изменение на Наредбата за придобиване, стопанисване, управление, разпореждане с общинско имущество на Общински съвет – Опака може да видите на интернет страницата на общината.

ОБЩИНА ОПАКА – ОБЛАСТ ТЪРГОВИЩЕ


7840 гр. Опака, ул. “Съединение” № 3; Кмет: 06039 / 22 22; Факс: 06039 / 24 21; e-mail: obstinaopaka@abv.bg 

